فالتعليق ديالو على تأدييد محكمة الاستئناف فسطات الحكم الصادر في حق محمد السكاكي المعروف ب”مول الكاسكيطة”، قال محمد زيان، عضو دفاع المدان، بللي “هذشي كيبين لينا بللي حرية التعبير عندها حدود فالمغرب”. وزاد زيان كيقول، فتصريحو ل”كود”، بللي الحكم صادر فإطار سياسة معينة اللي كتخاول تقلص من الحريات، وتحديدا حرية التعبير، لانها ماشي مطلقة فالمغرب. وأكد بللي “الحرية أصلا عمرها كانت مطلقة فحتى شي بلاصة، لكن هذ الحكم أكد هذشي بالملموس، وحتى مجتمعنا كيحد من هذ الحرية.. حنا للأسف مابقيناش أحرار”. وأيدات استئنافية سطات الحكم الابتدائي على السكاكي، وتابعاتو ب4 سنين ديال السجن النافذ، وغرامة قدرها 40 ألف درهم بجنح سب الأفراد والإخلال العلني بالحياء بالبذاءة في الإشارات والأفعال، وإهانة المؤسسات الدستورية وحيازة المخدرات. وكان “مول الكاسكيطة” تشد من بعد ما نشر فيديو كيسب فيه المغاربة وكيمس بالمقدسات والمؤسسات الدستورية، وهذشي بعدما توصلات النيابة العامة بشكايات تقدمات بيها جمعيات المجتمع المدني ضدو، على اعتبار أن العبارات اللي قال فالفيديو ماعندهاش علاقة بحرية التعبير، وكتشكل جرائم يعاقبل عليها القانون. وللإشارة، فهذي ماشي أول عقوبة سجنية ل”مول لكاسكيطة”، حيت سبقليه كان دوز 8 شهور ديال الحبس بسبب إدانتو بتهم إهانة موظف والتشهير والدعوة لتنظيم تظاهرة غير مرخصة. 
زيان لـ”كود”: ادانة مول الكاسكيطة كتعني بللي حرية التعبير محدودة فالمغرب وحنا مابقيناش أحرار